Predkladacia správa
 
Materiál „Zrušenie úloh B.44, B.45, B.46 a B.58 z uznesenia vlády SR 1154/2001 zo dňa 12. 12. 2001 a úloh pod poradovým číslom 1 na mesiace júl, september a október vyplývajúcich z Plánu legislatívnych úloh vlády SR na rok 2002“ je predkladaný na zasadnutie vlády na základe úloh B.44, B.45, B.46 a B.58 z uznesenia vlády SR č.1154/2001 za účelom jeho následného schválenia vládou SR.

Z dôvodu zapracovania podmienok hospodárenia s prostriedkami EÚ vrátane predvstupových fondov v zákone č. 303/1995 Z.z. o rozpočtových pravidlách v znení neskorších predpisov nie je možné spracovanie nariadení uvedených v uzneseniach vlády 1154/2001 a 1203/2001 pre predvstupové fondy PHARE, SAPARD a ISPA. Tieto predvstupové nástroje sú realizované v SR na základe medzinárodných dohôd, ktoré upravujú pravidlá realizácie programov. Tieto dohody môžu byť predmetom ďalších zmien, čím by mohol vzniknúť rozpor medzi ustanoveniami nariadení a platnými aktualizovanými dohodami.

Úloha č. B.58 uznesenia vlády SR č. 1154/2001 ukladala ministerke financií SR posilniť Inštitút finančnej politiky MF SR v roku 2002 o 2 pracovníkov pre makroekonomické analýzy a plánovanie. Realizácia uznesenia nebola možná vzhľadom na to, že nebola zabezpečená v rámci rezervy Všeobecnej pokladničnej správy ani v rámci schváleného stavu zamestnancov MF SR.

Vzhľadom na to, že v pláne pracovníkov na rok 2003 sa predpokladá zvýšenie počtu pracovníkov v IFP, navrhujem zrušiť úlohu B.58 z uznesenia č. 1154/2001 ako neaktuálnu. Podnetom pre zrušenie tejto úlohy sú tiež závery z kontroly plnenia uznesení vlády, ktorú na MF SR uskutočnila sekcia kontroly Úradu vlády SR v októbri a novembri 2002.